משה ליפל

משה ליפל (נולד ב-23 בנובמבר 1964) הוא קצין צה"ל בדימוס בדרגת תת-אלוף, שכיהן כיועץ הכספי לרמטכ"ל וראש אגף התקציבים במשרד הביטחון.

ביוגרפיה 
משה ליפל נולד בסאו פאולו בברזיל. בשנת 1981 עלה לבדו לישראל. בהגיעו לארץ הצטרף לישיבה התיכונית "נתיב מאיר" שבירושלים. מכיוון ששהה בארץ רק שנה וחצי, לא היה חייב בגיוס ולכן פנה ללימודי כלכלה באוניברסיטת בר-אילן. עם תום לימודיו, למרות שלא חויב בגיוס, החליט להתגייס כדי שיוכל לתרום בתחומו, כלכלה.

שירות צבאי 
בשנת 1985 התגייס לצה"ל, סיים קורס קצינים ושירת ביחידת היועץ הכספי לרמטכ"ל. בשנים 1988–1993 שימש כראש מדור שכר וראש מדור אוצר אשר אמון על מערכת היחסים בין משרד האוצר לבין משרד הביטחון החל מהדרגים הזוטרים. בשנים 1994–1997 שימש כראש ענף תקציבי אכ"א ושכר וראש ענף תכנון שאחראי על תכנון תקציב הביטחון בהיבטיו השונים.

בשנת 2000 קודם לדרגת אלוף-משנה ומונה לראש מחלקת התכנון ביחידה. בשנת 2001 מונה לראש מחלקת תקציבי יבשה שכוללת בתוכה אחריות לכלל תקציבי גופי היבשה בצה"ל.

במהלך שירותו סיים לימודי תואר שני במנהל עסקים במגמת מימון באוניברסיטת בר-אילן.

בחודש אוגוסט 2004 הועלה לדרגת תת-אלוף ומונה ליועץ הכספי לרמטכ"ל וראש אגף התקציבים במשרד הביטחון.

בחודש יולי 2007 השתחרר מצה"ל והוחלף בתפקידו על ידי תת-אלוף מהרן פרוזנפר.

לאחר שחרורו מצה"ל
לאחר שחרורו מצה"ל היה מנהל הכספים של חברת אלתא עד לחודש פברואר 2021.

החל מחודש פברואר 2021 החל לכהן כמנהל הכספים של חברת רפאל.

חיים אישיים 
מתגורר ביישוב חשמונאים, נשוי ואב לשלושה ילדים.

הערות שוליים 

יועצים כספיים לרמטכ"ל
תתי-אלופים בצה"ל
סגל רפאל
עובדי אלתא
בוגרי ישיבת נתיב מאיר
בוגרי אוניברסיטת בר-אילן
חשמונאים (יישוב): אישים
עולים בשנות ה-1980
ישראלים ילידי ברזיל
ישראלים שנולדו ב-1964